b'\n_START_ARTICLE_\nProtospatarij\n_START_PARAGRAPH_\nProtospatarij (gr\xc5\xa1ko \xcf\x80\xcf\x81\xcf\x89\xcf\x84\xce\xbf\xcf\x83\xcf\x80\xce\xb1\xce\xb8\xce\xac\xcf\x81\xce\xb9\xce\xbf\xcf\x82 [pr\xc5\x8dtospatharios], prvi spatarij) je bil v srednjem bizantinskem obdobju od 8. do 12. stoletja eden od najvi\xc5\xa1jih dvornih polo\xc5\xbeajev, ki so ga podeljevali zaslu\xc5\xbenim generalom, guvernerjem provinc in tujim vladarjem. Na pe\xc4\x8datih in dokumentih so naslov pr\xc5\x8dtospatharios pogosto zapisali z \xce\xac\xcf\x83\xcf\x80\xce\xb1\xce\xb8\xce\xac\xcf\x81\xce\xb9\xce\xbf\xcf\x82 (aspatharios, alfa spatharios), ker je gr\xc5\xa1ka \xc4\x8drka \xce\xb1 lahko pomenila tudi ena ali prvi.\n_START_SECTION_\nZgodovina\n_START_PARAGRAPH_\nPomen naslova protospatarij ka\xc5\xbee na njegovo prvotno vlogo poveljnika voja\xc5\xa1kega reda cesarjevih gardistov - spatarijev, ki so se pojavili \xc5\xbee v 6. stoletju. Voja\xc5\xa1ki naslov se je verjetno v obdobju Heraklijev (610-705) pretvoril v \xc4\x8dastni naslov (\xce\xb4\xce\xb9\xce\xb1 \xce\xb2\xcf\x81\xce\xb1\xce\xb2\xce\xb5\xce\xaf\xce\xbf\xcf\x85 \xce\xac\xce\xbe\xce\xb9\xce\xb1 [dia brabeiou axia], za nagrado) in se je od takrat dalje podeljeval visoko rangiranim guvernerjem t\xc3\xa9m, visokim dvornim uradnkom in vladarjem zavezni\xc5\xa1kih dr\xc5\xbeav. V pisnih virih je protospatarij prvi\xc4\x8d omenjen leta 718 v Kroniki Teofana Spovednika kot "Sergij, protospatarij in strateg Sicilije". Zapis iz poznega 9. stoletja pravi, da je bil polo\xc5\xbeaj protospatarija pod polo\xc5\xbeajem patricija (patrikios) in nad polo\xc5\xbeajem dishipata (dishypatos). Polo\xc5\xbeaj protospatarija je pomenil tudi vstopnico v bizantinski Senat._NEWLINE_Kako presti\xc5\xbeen je bil polo\xc5\xbeaj protospatarija opisuje dobro poznana zgodba iz knjige De administrando imperio Konstantina Porfirogeneta (913-959): med vladanjem Konstantinovega o\xc4\x8deta Leona VI. Modrega (886-912) je ostarel duhovnik Nee Ekklesie z imenom Ktenas za imenovanje na polo\xc5\xbeaj protospatarija pla\xc4\x8dal 60 liber zlata (pribli\xc5\xbeno 19,4 kg), kar je bilo enako \xc5\xa1estdesetim letnim pla\xc4\x8dam po 72 zlatih solidov, ki jih je kasneje zaslu\xc5\xbeil na tem polo\xc5\xbeaju. Ktenas svojega novega polo\xc5\xbeaja ni u\xc5\xbeival prav dolgo, ker je \xc5\xbee dve leti kasneje umrl._NEWLINE_Polo\xc5\xbeaj protospatarija je, podobno kot drugi dvorni polo\xc5\xbeaji iz srednjega bizantinskega obdobja, v 11. stoletju izgubil svoj ugled. Zadnjikrat se je dokazano uporabil leta 1115, \xc4\x8deprav ga pseudo-Kodinos omenja \xc5\xa1e sredi 14. stoletja.'